《漕河上送徐子与王元美秋夜饮别歌》
明代·欧大任

海内作者谁最雄，先朝曾睹三四公。徐生飞扬天目侧，王生奋起沧海东。

独以深心辨古色，斟酌元气播国风。扶摇九万海波立，天吴起舞号祝融。

须弥芥子直眇小，八九云梦吞胸中。陵轹屈宋睨董贾，愤薄宇宙开洪濛。

汉庭昔日尊黄老，笔札谁奏长扬宫。迩来隆庆中兴日，二子并为清时出。

台省公卿毂竞推，交游宾客席半膝。气激扶风豪士歌，醉挟邯郸美人瑟。

锦帆西过扬州门，芜城不数参军笔。是时秋风动扬子，白蘋已老淮南浦。

满目丹枫胡雁天，行人明月秦邮树。城中载酒尽出祖，不意二子倾肺腑。

使我烟霞浩荡心，即堪一目论万古。坐上起邀江左笛，邻舟解击渔阳鼓。

逡巡但坐频引酌，夜深欲别不能语。徐生将送王生留，马前乱落星如雨。

牵衣期我仍慇勤，刁斗孤城谁忍闻。燕赵题书报消息，更须一约济南君。

作者简介：欧大任（1516-1596）字桢伯，号仑山。因曾任南京工部虞衡郎中，别称欧虞部。广东顺德陈村人。他“博涉经史，工古文辞诗赋”，并喜体育运动，擅长踢球、击剑。14岁时，督学曾集中十郡的优等生会考，他三试皆列第一，名噪诸生。他和梁有誉、黎民表、梁绍震等人是十分友好的同学，在著名学者黄佐门下读书，很有得益。无奈文运不佳，八次乡试均落榜，直到嘉靖四十二年（1563年），47岁的欧大任才一鸣惊人，以岁贡生资格，试于大廷，考官展卷阅览，惊叹其为一代之才，特荐御览，列为第一。由是海内无不知欧大任，名声远播。